Document ID: 32003R1059

Ir-Regolament (KE) Nru 1059/2003 tal-Parlament Ewropew u tal-Kunsill
tas-26 ta’ Mejju 2003
dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 285 tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Wara li kkunsudraw l-opinjoni tal-Kumitat tar-Reġjuni [3],
Waqt li jaġixxu skond il-proċedura stabbilita fl-Artikolu 251 tat-Trattat [4],
Billi:
(1) L-utenti ta’ statistiċi jesprimu ħtieġa li dejjem tikber għall-armonizzazzjoni biex wieħed ikollu informazzjoni komparabbli mal-firxa kollha ta’ l-Unjoni Ewropea. Biex ikun jista’ jiffunzjona, s-suq intern jeħtieġ standards statistiċi li japplikaw għall-ġbir, trasmissjoni u pubblikazzjoni ta’ statistiċi nazzjonali u komunitarji sabiex l-operaturi kollha fis-suq singolu jistgħu jingħatawlhom informazzjoni statistika komparabbli. F’dan il-kuntest, il-klassifikazzjonijiet huma għodda importanti għall-ġbir, il-kompilazzjoni u t-tixrid ta’ statistika komparabbli.
(2) L-istatistiċi reġjonali huma l-qofol tas-Sistema Ewropea ta’ l-Istatistika. Jintużaw għal firxa wiesgħa ta’ għanijiet. Għal bosta snin ġew miġbura, kompilati u mxerrda statistiċi reġjonali ewropej fuq il-bażi ta’ klassifikazzjoni reġjonali komuni, msejħa "Nomenklatura ta’ unitajiet territorjali għall-istatistika" (hawnhekk iżjed 'il quddiem imsejħa NUTS). Hu issa approprjat li din il-klassifikazzjoni reġjonali tiġi ffissata f’qasam legali u li jinħolqu regoli ċari għal emendi futuri ta’ din il-klassifikazzjoni. Il-klassifikazzjoni NUTS ma għandhiex tipprekludi l-eżistenza ta’ suddiviżjonijiet jew klassifikazzjonijiet oħra.
(3) Għal dan il-għan, l-istatistiċi kollha ta’ l-Istati Membri trasmessi lill-Kummissjoni, li huma suddiviżi skond unitajiet territorjali, għandhom jużaw il-klassifikazzjoni NUTS, fejn dan ikun applikabbli.
(4) Fl-analiżi tagħha u fit-tixrid, il-Kummissjoni għandha tuża l-klassifikazzjoni NUTS għall-istatistiċi kollha li huma klassifikati skond unitajiet territorjali, fejn dan ikun applikabbli.
(5) Huma meħtieġa livelli differenti ta’ statistiċi reġjonali skond l-għan ta’ dawn l-istatistiċi fuq livell nazzjonali u ewropew. Huwa xieraq li jkun hemm għall-inqas tliet livelli ta’ ġerarkija ta’ dettalji fil-klassifikazzjoni NUTS reġjonali Ewropea. L-Istati Membri jista’ jkollhom livelli oħra ta’ dettalji NUTS, meta jidhrilhom li dan ikun neċessarju.
(6) L-informazzjoni dwar il-kompożizzjoni territorjali kurrenti tar-reġjuni tal-livell 3 NUTS hi meħtieġa għall-amministrazzjoni xierqa tal-klassifikazzjoni NUTS u għandha għalhekk tiġi trasmessa regolarment lill-Kummissjoni.
(7) Huma meħtieġa kriterji oġġettivi għat-tifsira ta’ reġjuni biex tiġi żgurata l-imparzjalità meta jinġabru u jiġu użati statistiċi reġjonali.
(8) L-utenti ta’ statistiċi reġjonali jeħtieġu stabilità tan-nomenklatura tul iż-żmien. Il-klassifikazzjoni NUTS għalhekk ma għandhiex tkun emendata ta’ spiss. Dan ir-Regolament ser jiżgura stabilità ogħla tar-regoli maż-żmien.
(9) Il-komparabilità ta’ statistiċi reġjonali teħtieġ li r-reġjuni jkunu ta’ daqs komparabbli f’dak li għandu x’jaqsam ma’ popolazzjoni. Biex jintlaħaq dan l-għan, l-emendi tal-klassifikazzjoni NUTS għandhom jirrendu l-istruttura reġjonali aktar omoġenea f’dak li jirrigwarda d-daqs tal-popolazzjoni.
(10) Trid tiġi ukoll rispettata s-sitwazzjoni fattwali politika, amministrattiva u istituzzjonali. L-unitajiet li mhumiex amministrattivi għandhom jirreflettu ċ-ċirkostanzi ekonomiċi, soċjali, storiċi, kulturali, ġeografiċi u ambjentali.
(11) Għandha ssir riferenza għat-tifsira ta’ "popolazzjoni" li fuqha hi bbażata l-klassifikazzjoni.
(12) Il-klassifikazzjoni NUTS hi ristretta għat-territorju ekonomiku ta’ l-Istati Membri u ma tipprovdix kopertura kompleta għat-territorju li għalih japplika t-Trattat li jistabbilixxi l-Komunità Ewropea. Għalhekk l-użu tagħha għall-għanijiet komunitarji għandu jiġi eżaminat fuq bażi individwali kull darba. It-territorju ekonomiku ta’ kull pajjiż, kif imfisser fid-Deċiżjoni tal-Kummissjoni 91/450/KEE [5], tinkludi ukoll territorju extra reġjonali, magħmul minn partijiet tat-territorju ekonomiku li ma jistgħux jiġu mehmuża ma’ reġjun partikolari (l-ispazju ta’ l-ajru, l-ibħra territorjali u l-blata kontinentali, żoni territorjali, b’mod partikolari ambaxxati, konsolati u bażijiet militari, u depożiti taż-żejt, gas naturali, eċċ., fl-ibħra territorjali barra l-blata kontinentali, maħduma minn unitajiet residenti). Il-klassifikazzjoni NUTS għandha ukoll tipprovdi l-possibilità ta’ statistiċi għal dan it-territorju extra reġjonali.
(13) L-emendi għall-klassifikazzjoni NUTS jeħtieġu konsultazzjonijiet fil-qrib bejn l-Istati Membri.
(14) Billi l-għan ta’ l-azzjoni proposta, jiġifieri l-armonizzazzjoni ta’ statistiċi reġjonali, ma jistax jinlaħaq suffiċjentement mill-Istati Membri u għalhekk jista’ jintlaħaq aħjar fuq livell komunitarju, l-Komunità tista’ tadotta miżuri, skond il-prinċipju ta’ sussidjarjetà kif imfisser fl-Artikolu 5 tat-Trattat. Skond il-prinċipju tal-proporzjonalità, kif imfisser f’dak l-Artikolu, dan ir-Regolament ma jmurx lil 'hinn minn dak li hu neċessarju biex jintlaħaq dak l-għan.
(15) Il-klassifikazzjoni NUTS stabbilita f’dan ir-Regolament għandha tissostitwixxi in-"Nomenklatura ta’ unitajiet territorjali għall-istatistika (NUTS)" stabbilita sa din id-data mill-Uffiċċju ta’ l-Istatistika tal-Komunitajiet Ewropej bil-koperazzjoni ta’ l-istituti nazzjonali ta’ l-istatistika. Bħala konsegwenza, r-referenzi kollha fl-atti komunitarji għal "Nomenklatura ta’ unitajiet territorjali għall-istatistika (NUTS)" għandha minn issa tinftiehem bħala li tirriferixxi għall-klassifikazzjoni NUTS stabbilita b’dan ir-Regolament.
(16) Ir-Regolament tal-Kunsill (KE) Nru 322/97 tas-17 ta’ Frar 1997 dwar l-Istatistiċi tal-Komunità [6] jikkostitwixxi l-qafas ta’ referenza għad-dispożizzjonijiet ta’ dan ir-Regolament.
(17) Il-miżuri meħtieġa għall-implimentazzjoni ta’ dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta’ implimentazzjoni mogħtija lill-Kummissjoni [7].
(18) Il-Kumitat dwar il-Programm ta’ l-Istatistika stabbilit bid-Deċiżjoni tal-Kunsill 89/382/KEE, Euratom [8] ġie kkonsultat skond l-Artikolu 3 tagħha,
ADOTTAW DAN IR-REGOLAMENT:
Artikolu 1
Suġġett
1. L-għan ta’ dan ir-Regolament hu li tiġi stabbilita klassifikazzjoni komuni ta’ l-istatistika ta’ unitajiet territorjali, hawnhekk iżjed 'il quddiem imsejħa "NUTS", biex ikunu jistgħu jsiru l-ġbir, il-kumpilazzjoni u t-tixrid ta’ statistiċi armonizzati reġjonali fil-Komunità.
2. Il-klassifikazzjoni NUTS stabbilita fl-Anness I għandha tissostitwixxi n-"Nomenklatura ta’ unitajiet territorjali għall-istatistika (NUTS)" stabbilita mill-Uffiċċju ta’ l-Istatistika tal-Komunitajiet Ewropej bil-koperazzjoni ta’ l-istituti nazzjonali ta’ l-istatistika ta’ l-Istati Membri.
Artikolu 2
Struttura
1. Il-klassifikazzjoni NUTS tissuddividi t-territorju ekonomiku ta’ l-Istati Membri, kif imfisser fid-Deċiżjoni 91/450/KEE, f’unitajiet territorjali. Tistabbilixxi kodiċi u isem partikolari għal kull unità territorjali.
2. Il-klassifikazzjoni NUTS hi bbażata fuq ġerarkija. Tissuddividi kull Stat Membru f’unitajiet territorjali NUTS livell 1, li kull wieħed minnhom jiġi suddiviż f’unitajiet territorjali NUTS livell 2, dawn imbagħad jiġu suddiviżi f’unitajiet territorjali NUTS livell 3.
3. Madankollu, unità territorjali partikolari tista’ tiġi klassifikata f’diversi livelli NUTS.
4. Fl-istess livell NUTS, żewġ unitajiet territorjali fl-istess Stat Membru ma jistgħux jiġu identifikati bl-istess isem. Jekk żewġ unitajiet territorjali fi Stati Membri differenti jkollhom l-istess isem, l-identifikatur tal-pajjiż għandu jiżdied ma’ l-ismijiet ta’ l-unitajiet territorjali.
5. F’kull Stat Membru, jista’ jkun hemm livelli oħra ta’ ġerarkija ta’ dettall, deċiżi mill-Istat Membru, li bihom jiġi suddiviż in-NUTS livell 3. Fi żmien sentejn mill-bidu fis-seħħ ta’ dan ir-Regolament, il-Kummissjoni, wara li tikkonsulta ma’ l-Istati Membri, għandha tissottometti komunikazzjoni lill-Parlament Ewropew u lill-Kunsill dwar kemm ikun xieraq li jiġu stabbiliti regoli fuq bażi Ewropea għal livelli aktar dettaljati fil-klassifikazzjoni NUTS.
Artikolu 3
Kriterji tal-klassifikazzjoni
1. Unitajiet amministrattivi eżistenti fl-Istati Membri jikkostitwixxu l-ewwel kriterju li jintuża għat-tifsira ta’ unitajiet territorjali.
Għal dan il-għan, "unità amministrattiva" għandha tfisser żona ġeografika b’awtorità amministrattiva li jkollha s-setgħa li tieħu deċiżjonijiet amministrattivi jew ta’ politika għal dik iż-żona fi ħdan il-qafas legali u istituzzjonali ta’ l-Istat Membru.
2. Biex jiġi stabbilit il-livell rilevanti NUTS li fih għandha tiġi klassifikata klassi partikolari ta’ unitajiet amministrattivi fi Stat Membru, l-qies medju ta’ din il-klassi ta’ unitajiet amministrattivi fl-Istat Membru għandu jkun fl-egħtiebi ta’ popolazzjoni li ġejjin:
Livell | Minimu | Massimu |
NUTS 1 | 3 miljuni | 7 miljuni |
NUTS 2 | 800000 | 3 miljuni |
NUTS 3 | 150000 | 800000 |
Jekk il-popolazzjoni ta’ Stat Membru sħiħ tkun inqas mill-għatba minima għal livell NUTS partikolari, l-Istat Membru sħiħ ikun unità territorjali NUTS waħda għal dan il-livell.
3. Għall-għan ta’ dan ir-Regolament, il-popolazzjoni ta’ unità territorjali tkun tikkonsisti minn dawk il-persuni li jkollhom il-post ta’ residenza normali tagħhom f’din iż-żona.
4. L-unitajiet amministrattivi eżistenti li jintużaw għall-klassifikazzjoni NUTS huma stabbiliti fl-Anness II. L-emendi għall-Anness II jiġu adottati skond il-proċedura regolatorja msemmija fl-Artikolu 7(2).
5. Jekk ma jkunx hemm, għal livell partikolari ta’ NUTS, unitajiet amministrattivi ta’ skala adatta fi Stat Membru, skond il-kriterji msemmija fil-paragrafu 2, dan il-livell NUTS ikun kostitwit billi tittieħed il-medja ta’ numru xieraq ta’ unitajiet amministrattivi iżgħar eżistenti kontigwi. Dan l-aggregat iqis il-kriterji rilevanti bħal ċirkostanzi ġeografiċi, soċjo ekonomiċi, storiċi, kulturali u ambjentali.
L-unitajiet aggregati li jirriżultaw għandhom minn hawn ’il quddiem jissejħu "unitajiet mhux amministrattivi". Id-daqs ta’ l-unitajiet amministrattivi fi Stat Membru għal livell NUTS partikolari jkun skond l-egħtiebi tal-popolazzjoni msemmija fil-paragrafu 2.
Skond il-proċedura regolatorja msemmija fl-Artikolu 7(2), unitajiet mhux amministrattivi individwali jistgħu madankollu jiddevjaw minn dawn l-egħtiebi minħabba f’ċirkostanzi partikolari ġeografiċi, soċjo ekonomiċi, storiċi, kulturali jew ambjentali, speċjalment fil-gżejjer u f’reġjunijiet imbegħdha.
Artikolu 4
Komponenti ta’ NUTS
1. Fi żmien sitt xhur mill-bidu fis-seħħ ta’ dan ir-Regolament, il-Kummissjoni tippubblika l-komponenti ta’ kull unità territorjali NUTS tal-livell 3 rigward l-unitajiet amministrattivi iżgħar kif stabbilit fl-Anness III, kif dan jiġI trasmess lilha mill-Istati Membri.
L-emendi għall-Anness III jiġu adottati skond il-proċedura regolatorja msemmija fl-Artikolu 7(2).
2. Matul l-ewwel sitt xhur ta’ kull sena, l-Istati Membri għandhom jittrasmettu lill-Kummissjoni kull tibdil fil-komponenti għas-sena ta’ qabel li jistgħu jaffettwaw il-konfini ta’ NUTS tal-livell 3 u waqt li jagħmlu dan għandhom jirrispettaw il-format tad-data elettronika mitlub mill-Kummissjoni.
Artikolu 5
Emendi għal NUTS
1. L-Istati Membri għandhom jinfurmaw lill-Kummissjoni dwar:
(a) kull tibdil li jkun hemm fl-unitajiet amministrattivi, sa fejn dawn it-tibdiliet jistgħu jaffettwaw il-klassifikazzjoni NUTS, kif stabbilita fl-Anness I, jew dak li hemm fl-Annessi II u III;
(b) kull tibdil ieħor fuq livell nazzjonali li jista’ jaffettwa l-klassifikazzjoni NUTS, skond il-kriterji ta’ klassifikazzjoni stabbiliti fl-Artikolu 3.
2. Tibdiliet għall-konfini ta’ NUTS fil-livell 3 minħabba f’tibdiliet ta’ unitajiet amministrattivi iżgħar kif stabbilit fl-Anness III:
(a) ma jitqiesux bħala emendi ta’ NUTS jekk jinvolvu trasferiment tal-popolazzjoni daqs jew inqas minn punt perċentwali ta’ l-unitajiet territorjali NUTS 3 interessati;
(b) jitqiesu bħala emendi ta’ NUTS, skond il-paragrafu 3 ta’ dan l-Artikolu, jekk jinvolvu trasferiment tal-popolazzjoni ta’ aktar minn punt perċentwali ta’ l-unitajiet territorjali NUTS 3 interessati.
3. Jistgħu jsiru emendi għal NUTS ta’ l-unitajiet mhux amministrattivi fi Stat Membru, kif imfisser fl-Artikolu 3(5), jekk, fuq il-livell NUTS in kwistjoni, l-emenda tirriduċi d-devjazzjoni standard tal-qies skond il-popolazzjoni ta’ l-unitajiet kollha territorjali ta’ l-UE.
4. L-emendi għall-klassifikazzjoni NUTS għandhom jiġu adottati fit-tieni nofs tas-sena kalendarja skond il-proċedura regolatorja msemmija fl-Artikolu 7(2), mhux aktar frekwentement minn kull tliet snin, fuq il-bażi tal-kriterji stabbiliti fl-Artikolu 3. Madankollu, fil-każ ta’ rijorganizzazzjoni sostanzjali ta’ l-istruttura amministrattiva rilevanti ta’ Stat Membru, l-emendi għall-klassifikazzjoni NUTS jistgħu jiġu adottati f’intervalli ta’ anqas minn tliet snin.
Il-miżuri ta’ implimentazzjoni tal-Kummissjoni msemmija fl-ewwel subparagrafu għandhom jibdew iseħħu, rigward it-trasmissjoni tad-data lill-Kummissjoni, fl-1 ta’ Jannar tat-tieni sena wara li jkunu ġew adottati.
5. Meta ssir emenda lill-klassifikazzjoni NUTS, l-Istat Membru interessat għandu jittrasmetti lill-Kummissjoni s-serje taż-żmien għas-suddiviżjoni ġdida reġjonali, biex tissostitwixxi data li tkun diġà ġiet trasmessa. Il-lista tas-serje u kemm idumu għandhom jiġu speċifikati skond il-proċedura regolatorja msemmija fl-Artikolu 7(2) waqt li titqies il-possibiltà konkreta li wieħed jipprovdihom. Dawn is-serje għandhom jiġu provvduti fi żmien sentejn mill-emenda għall-klassifikazzjoni NUTS.
Artikolu 6
Ġestjoni
Il-Kummissjoni għandha tieħu l-miżuri neċessarji biex tiżgura l-ġestjoni konsistenti tal-klassifikazzjoni NUTS. B’mod partikolari, dawn il-miżuri jistgħu jinkludu:
(a) l-abbozzar u l-aġġornar ta’ noti spjegattivi dwar il-NUTS;
(b) l-eżami ta’ problemi li jinħolqu mill-implimentazzjoni ta’ NUTS fil-klassifikazzjonijiet ta’ unitajiet territorjali ta’ l-Istati Membri.
Artikolu 7
Proċedura
1. Il-Kummissjoni tkun assistita mill-Kumitat dwar il-Programm ta’ l-Istatistika, stabbilit bl-Artikolu 1 tad-Deċiżjoni 89/382/KEE, Euratom (minn hawn ’il quddiem imsejjaħ il-Kumitat).
2. Meta ssir referenza għal dan il-paragrafu, għandhom jgħoddu l-Artikoli 5 u 7 tad-Deċiżjoni 1999/468/KE, waqt li jitqiesu d-dispożizzjonijiet ta’ ta’ l-Artikolu 8 tagħha.
Il-perjodu stabbilit fl-Artikolu 5(6) tad-Deċiżjoni 1999/468/KE għandu jkun ta’ tliet xhur.
3. Il-Kumitat għandu jadotta ir-regoli tiegħu ta’ proċedura.
Artikolu 8
Rappurtar
Tliet snin wara il-bidu fis-seħħ ta’ dan ir-Regolament, il-Kummissjoni għandha tissottometti rapport dwar l-implimentazzjoni tiegħu lill-Parlament Ewropew u lill-Kunsill.
Artikolu 9
Dħul fis-seħħ
Dan ir-Regolament jibda’ jseħħ fl-20 jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta’ Mejju 2003.

Labels: 10
19